CELEX: 62018TN0684
Language: el
Date: 2018-11-20 00:00:00
Title: Υπόθεση T-684/18: Προσφυγή της 20ής Νοεμβρίου 2018 — ZV κατά Επιτροπής

28.1.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 35/24
            
         
      Προσφυγή της 20ής Νοεμβρίου 2018 — ZV κατά Επιτροπής
      (Υπόθεση T-684/18)
      (2019/C 35/30)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: ZV (εκπρόσωπος: J.-N. Louis, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τις αποφάσεις της Επιτροπής, οι οποίες κοινοποιήθηκαν με έγγραφο της 12ης Φεβρουαρίου 2018, περί απορρίψεως της υποψηφιότητας της προσφεύγουσας για τη θέση του αναπληρωτή Διαμεσολαβητή και περί πληρώσεως της θέσεως με τον διορισμό άλλου υποψηφίου·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται κατάχρηση εξουσίας και καταστρατήγηση διαδικασίας. Συναφώς, η προσφεύγουσα υποστηρίζει ότι η ανακοίνωση κενής θέσεως COM/2017/1739 δεν ήταν δυνατό να εξασφαλίσει την επιλογή υποψηφίου που διαθέτει όντως την αναγκαία εκπαίδευση και πείρα για την άσκηση των καθηκόντων της κενής αυτής θέσεως. Επίσης, η προσφεύγουσα διατείνεται ότι ο υποψήφιος που επελέγη δεν διαθέτει όλα τα απαιτούμενα προσόντα, όπως μεταξύ άλλων πείρα στη διαμεσολάβηση και βαθιές νομικές γνώσεις του κανονισμού υπηρεσιακής καταστάσεως των υπαλλήλων της Ευρωπαϊκής Ένωσης.
               
            
                  2.
               
               
                  Με τον δεύτερο λόγο προβάλλεται παράβαση της αποφάσεως C(2002/601) της Επιτροπής, της 4ης Μαρτίου 2002, σχετικά με την ενισχυμένη υπηρεσία διαμεσολαβήσεως, στο μέτρο που το άρθρο 6, παράγραφος 3 προβλέπει ότι ο πρόεδρος της Επιτροπής προβαίνει στον διορισμό αναπληρωτών Διαμεσολαβητών βάσει προτάσεως του Διαμεσολαβητή, χωρίς να προβλέπει ούτε διαδικασία προεπιλογής, ούτε την κατάρτιση πίνακα επιλεγέντων υποψηφίων. Όμως, εν προκειμένω, η συμβουλευτική επιτροπή διορισμών διοργάνωσε διαδικασία προεπιλογής και υπέβαλε στον Διαμεσολαβητή τις τρεις υποψηφιότητες που είχε επιλέξει. Επομένως, κατά την άποψη της προσφεύγουσας, ο Διαμεσολαβητής δεν εξέτασε όλες τις υποψηφιότητες και, συνεπώς, κατά παράβαση της ως άνω διατάξεως πρότεινε στον πρόεδρο της Επιτροπής τον διορισμό του επιλεγέντος υποψηφίου.
               
            
                  3.
               
               
                  Με τον τρίτο λόγο προβάλλεται παράβαση της υποχρεώσεως αιτιολογήσεως των προσβαλλόμενων αποφάσεων.
               
            
                  4.
               
               
                  Με τον τέταρτο λόγο προβάλλεται παράβαση της ανακοινώσεως κενής θέσεως COM/2017/1739 και πρόδηλη πλάνη εκτιμήσεως. Συναφώς, η προσφεύγουσα υποστηρίζει ότι, αντιθέτως προς αυτήν, ο υποψήφιος που επελέγη δεν πληροί τις προϋποθέσεις που θέτει η ως άνω ανακοίνωση για την πλήρωση της επίδικης θέσεως, όπως μεταξύ άλλων καλή γνώση του κανονισμού υπηρεσιακής καταστάσεως των υπαλλήλων και των ρυθμίσεων που ισχύουν για τους υπαλλήλους και το λοιπό προσωπικό καθώς και πείρα στην επίλυση των διαφορών.